Ligte bly glo dié winter aan | Netwerk24
Ligte bly glo dié winter aan
Eskom verwag nie dié winter beurtkrag nie.
Drie dae van beurtkrag teen die einde van Julie is wel moontlik.
Sikonathi Mantshantsha, Eskom-woordvoerder, het Sondag (21/06) gesê Eskom is vol vertroue dat hy genoeg opwekkingsvermoë het om die hele land gemaklik van krag te voorsien.
“Hierdie winter is daar geen vooruitsig vir landwye beurtkrag nie. Ons het beraam dat dit beperk kan wees tot drie dae laat in Julie.”
Namate die ekonomie weer in bedryf kom sedert vlak 3 van die nasionale inperking ingestel is, het die aanvraag na elektrisiteit begin toeneem.
Eskom het verlede week gewaarsku dat mense krag spaarsamig moet gebruik.
Eskom se eie gedokumenteerde vooruitskattings, waarvan die nuutste weeklikse statusverslag aan die begin van Junie op sy webblad gepubliseer is, wys tog op ’n groter risiko vir moontlike kragtekorte in Julie en Augustus.
Hiervolgens verwag Eskom geen beurtkrag in Junie nie, maar wel ’n moontlikheid van kragtekorte in die tweede en vierde week van Julie.– Francois Willemse, Netwerk24